Title: PVV 2001 odpočet
Author: OI
Last saved by: agenda0
Company: MDPT

Predkladacia správa

Podnetom pre vypracovanie Informácie o plnení úloh vyplývajúcich  Ministerstvu dopravy pôšt a telekomunikácií SR z rozpracovania Programového vyhlásenia vlády SR je bod B.2 uznesenia vlády č. 565/1999.
Ministerstvo dopravy, pôšt a telekomunikácií rozpracovalo Programové vyhlásenie vlády SR, schváleného uznesením č. 2/1999 do konkrétnych úloh, ktorých realizácia je rozplánovaná na funkčné obdobie vlády. Na úrovni vedenia ministerstva je vykonávaná pravidelná kontrola plnenia prijatých úloh uložených jednotlivým útvarom ministerstva. V roku 2001 bola vykonaná komplexná kontrola plnenia úloh k 30.6.2001 a v súlade s úlohou B.2 uznesenia vlády č. 565/1999 aj k 31.12.2001. 
V roku 2001 sa činnosť ministerstva vecne zamerala na zabezpečenie úloh vyplývajúcich z realizácie zásad štátnej dopravnej politiky, ktoré boli aktualizované uznesením vlády č. 21/2000, úloh vyplývajúcich z  poštovej politiky (uznesenie vlády č. 352/1999) a úloh vyplývajúcich z telekomunikačnej politiky SR na roky 2000 až 2002 (uznesenie vlády č. 440/2000). 
Konkrétna činnosť  ministerstva bola zameraná tiež na realizáciu zmien príslušných legislatívnych predpisov a noriem, vyplývajúcich z realizácie prijatého NPAA (uznesenie vlády č. 492/2001), schválených rozvojových a koncepčných dokumentov jednotlivých odvetví rezortu a realizáciu schválenej reformy verejnej správy. Ďalej bola činnosť smerovaná na zabezpečenie realizácie transformácie železničnej dopravy, verejnej autobusovej dopravy  a  transformáciu rezortných príspevkových organizácií obsiahnutých v uznesení vlády č. 694/2000 k auditu štátnej správy. 
Pri realizácií  Programového vyhlásenia vlády v roku 2001 sa činnosť rezortu orientovala na programové, koncepčné a investičné zabezpečenie rozvoja dopravnej infraštruktúry tak z pohľadu plnenia medzinárodných záväzkov, ako i riešenia vybraných regionálnych problémov vo väzbe na Národný program regionálneho rozvoja SR (uznesenie vlády SR č. 240/2001). V roku 2001 bolo prioritou v rámci rozvoja dopravnej infraštruktúry zladenie tempa výstavby diaľnic a modernizácie železničných koridorov s prihliadnutím  na reálne a efektívne využívanie dostupných finančných zdrojov.
Materiál má informatívny charakter. Nemá žiadne dopady na verejné financie, zamestnanosť, stav životného prostredia a pod. Informáciu nie je potrebné prerokovať v poradných orgánoch a nie je potrebné ju predložiť po prerokovaní inému orgánu ani prerokovať túto informáciu do určitého termínu. Pre nesprístupnenie materiálu nie sú dôvody.